A BIZOTTSÁG 86/2010/EU RENDELETE
(2010. január 29.)
az 1005/2008/EK tanácsi rendelet I. mellékletének a halászati termékek meghatározása tekintetében történő módosításáról, valamint az 1010/2009/EK bizottsági rendeletnek a harmadik országok halászhajóin történő ellenőrzésekkel kapcsolatos információcsere és a fogási tanúsítványokra vonatkozó igazgatási megállapodások tekintetében történő módosításáról
AZ EURÓPAI BIZOTTSÁG,
tekintettel az Európai Unióról szóló szerződésre és az Európai Unió működéséről szóló szerződésre,
tekintettel a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló, 2008. szeptember 29-i 1005/2008/EK tanácsi rendeletre (1) és különösen annak 9. cikke (1), 12. cikke (5), 51. cikke (3) bekezdésére és 52. cikkére,
mivel:
(1)
Az 1005/2008/EK rendelet a 2. cikkében szereplő meghatározás alá eső halászati termékekre vonatkozik. E rendelet I. melléklete felsorolja a halászati termékek meghatározásából kizárt termékeket. E listát évente felül lehet vizsgálni, és az 1005/2008/EK rendelet 20. cikkének (4) bekezdésében előírt, harmadik országokkal folytatott igazgatási együttműködés révén gyűjtött új információk alapján ezennel módosítani kell.
(2)
Az 1005/2008/EK rendelet végrehajtására vonatkozó részletes szabályok megállapításáról szóló, 2009. október 22-i 1010/2009/EK rendelet (2) többek között referenciaértékeket ír elő a tagállamok által végzett kikötői ellenőrzések lefolytatására. Annak érdekében, hogy a tagállamok végrehajtsák a rendelet 4. cikkének (c) és (d) bekezdéseiben meghatározott ellenőrzési referenciaértékeket, a harmadik országok halászhajóin végzett ellenőrzésekkel kapcsolatos információkat elektronikus úton el kell juttatni a Bizottsághoz, amely ezeket az információkat a többi tagállam számára elérhetővé teszi.
(3)
Azokat az igazgatási megállapodásokat, amelyek révén fogási tanúsítványokat elektronikus úton állítanak ki, hitelesítenek és nyújtanak be, illetve a hatósági ellenőrzés azonos szintjét biztosító elektronikus nyomkövető rendszerekkel helyettesítenek, az 1010/2009/EK rendelet IX. mellékletében kell felsorolni. Mivel fogási tanúsítványokra vonatkozó új igazgatási megállapodásokat kötöttek, ezt a mellékletet naprakésszé kell tenni.
(4)
Az 1005/2008/EK és az 1010/2009/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A RENDELETET:
1. cikk
Az 1005/2008/EK rendelet módosításai
Az 1005/2008/EK rendelet I. melléklete az e rendelet I. mellékletében meghatározottak szerint módosul.
2. cikk
Az 1010/2009/EK rendelet módosításai
Az 1010/2009/EK rendelet a következőképpen módosul:
1)
A 4. cikk a következő bekezdéssel egészül ki:
„Az első bekezdés c) és d) pontja vonatkozásában a tagállamok haladéktalanul jelentik a Bizottságnak az ellenőrzött harmadik országbeli halászhajó nevét és lobogóját, valamint az ellenőrzés időpontját. A Bizottság ezen információkat a többi tagállam rendelkezésére bocsátja.”
2)
A IX. melléklet az e rendelet II. mellékletében meghatározottak szerint módosul.
3. cikk.
Hatálybalépés
Ez a rendelet az Európai Unió Hivatalos Lapjában való kihirdetésének napját követő hetedik napon lép hatályba.
Ezt a rendeletet 2010. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. január 29-én.